Document ID: 31993R3048

Ir-Regolament tal-Kummissjoni (KEE) Nru 3048/93
ta’ l-4 ta’ Novembru 1993
li jemenda r-Regolament (KEE) Nru 675/88 li jistipula r-regoli dettaljati għall-għajnuna tal-produzzjoni għal ċerti varjetajiet ta’ ross
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-l-Komunità Ewropea,
Wara li kkunsidrat ir-Regolament tal-Kunsill (KEE) Nru 1418/76 tal-21 ta’ Ġunju 1976 dwar l-organizzazzjoni komuni tas-suq tar-ross [1], kif l-aħħar emendat mir-Regolament (KEE) Nru 1544/93 [2], u b’mod partikolari l-Artikolu 8a (5) tiegħu,
Billi r-Regolament (KEE) Nru 675/88 [3] jistipula regoli dettaljati għall-implimentazzjoni ta’ l-għajnuna tal-produzzjoni ta’ ċerti varjetajiet tar-ross;
Billi, sabiex jiġi żgurat li l-iskema taħdem b’effiċjenza, arranġamenti ta’ sorveljanza għandhom jiġu stipulati biex jiġi garantit li l-għajnuna tingħata biss għaż-żoni u għall-prodotti eliġibbli; billi t-telf tad-dritt ta’ l-applikant għall-għajnuna għaż-żoni kollha li jinsabu f’dikjarazzjoni falsa hija penali eċċessiva; billi, għalhekk, ir-Regolament (KEE) Nru 675/88 għandu jkun emendat;
Billi r-regoli emendati għandhom jgħoddu għall-applikazzjonijiet dwar ir-ross li nżera matul is-sena tal-marketing 1992/93 għall-ħsad fl-1993;
Billi l-miżuri li għalihom jipprovdi dan ir-Regolament huma skond l-opinjoni tal-Kumitat ta’ Ġestjoni taċ-Ċereali,
ADOTTAT DAN IR-REGOLAMENT:
Artikolu 1
L-Artikolu 5 tar-Regolament (KEE) Nru 675/88 huwa hawnhekk sostitwit b’dan li ġej:
"Artikolu 5
1. Jekk, ma spezzjoni, iż-żona attwalment stabbilita tinstab li tkun akbar minn dik dikjarata fl-applikazzjoni, iż-żona dikjarata għandha tintuża biex tinħadem l-għajnuna.
2. Jekk iż-żona attwalment stabbilita tinstab li tkun anqas minn dik dikjarata fl-applikazzjoni, il-iż-żona attwalment stabbilita għandha tintuża biex tinħadem l-għajnuna. Iżda, ħlief f’każijiet ta’ forza maġġuri, iż-żona attwalment stabbilita għandha titnaqqas:
- bid-doppju tad-differenza misjuba jekk din tkun aktar minn 2 % jew 2 ettari iżda mhux aktar minn 10 % taż-żona stabbilita,
- bi 30 % jekk id-differenza misjuba hija aktar minn 10 % iżda mhux aktar minn 20 % taż-żona stabbilita.
Jekk id-differenza hija aktar minn 20 % taż-żona stabbilita, jew dikjarazzjoni falza tinstab li tkun saret intenzjonalment jew li hija r-riżultat ta’ negliġenza kbira, l-ebda għajnuna ma tingħata.
Dan il-paragrafu għandu jgħodd mingħajr preġudizzju għal aktar sanzjonijiet provduti taħt il-liġi nazzjonali."
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika b’effett mit-30 ta’ Lulju 1993.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-4 ta’ Novembru 1993.

Labels: 17
19
6